MFCกำไรพรวด371%ลุยออกกองทุนใหม่พรึบ
บลจ.เอ็มเอฟซีไตรมาสแรกกำไร 156 ล้านบาท ทะยาน 371% ลุยออกกองทุนใหม่หนุนรายได้ดี
13 พ.ค. 2556

บลจ.เอ็มเอฟซีไตรมาสแรกกำไร 156 ล้านบาท ทะยาน 371% ลุยออกกองทุนใหม่หนุนรายได้ดี
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี (MFC) เปิดเผยว่า บริษัทมีกำไรสุทธิงวดไตรมาสแรก ปี 2556 จำนวน 156.89 ล้านบาท กำไรต่อหุ้น 1.31 บาท เพิ่มขึ้น 123.65 ล้านบาท หรือ 371.89% จากช่วงเดียวกันของปีก่อนมีกำไรสุทธิ 33.24 ล้านบาท กำไรต่อหุ้น 0.28 บาท
สาเหตุหลักที่กำไรเพิ่มขึ้นค่อนข้างมาก เนื่องจากบริษัทมีรายได้ค่าธรรมเนียมและบริการจำนวน 351.15 ล้านบาท เพิ่มขึ้นจากปีก่อนจำนวน 183.85 ล้านบาท หรือ 109.89% จากการออกกองทุนใหม่จำนวน 9 กองทุน มูลค่าทรัพย์สินสุทธิ 8,073 ล้านบาท และบริษัทสามารถบริหารจัดการกองทุนประเภททาร์เก็ตฟันด์ให้เป็นไปตามเงื่อนไขที่กำหนดไว้จำนวน 7 กองทุน 
ขณะที่ไตรมาสแรกปี 2555 มีการจัดตั้งกองทุนใหม่จำนวน 7 กองทุน มูลค่าทรัพย์สินสุทธิ 4,057 ล้านบาท และบริหารกองทุนทาร์เก็ตฟันด์เข้าเป้าหมาย 5 กองทุน
นอกจากนี้ ในส่วนของค่าใช้จ่ายเกี่ยวกับการดำเนินงานมีจำนวน 165.05 ล้านบาท เพิ่มขึ้นจากงวดเดียวกันของปีก่อน จำนวน 28.08 ล้านบาท หรือ 20.50% 
ด้านบริษัท ทิสโก้ไฟแนนเชียลกรุ๊ป (TISCO) แจ้งตลาดหลักทรัพย์ว่า บริษัทมีรายได้ค่าธรรมเนียมรวมจากธุรกิจจัดการกองทุนผ่าน บลจ.ทิสโก้ ซึ่งเป็นบริษัทย่อย ในงวดไตรมาสแรกปี 2556 เท่ากับ 264.11 ล้านบาท เพิ่มขึ้น 77.16 ล้านบาท หรือ 41.3% โดยค่าธรรมเนียมผันแปรจากผลประกอบการของกองทุนมีจำนวน 40.51 ล้านบาท เพิ่มขึ้น 57.5% เมื่อเทียบช่วงเดียวกันของปีก่อน ตามการขยายตัวของสินทรัพย์ภายใต้การบริหารและการออกกองทุนที่หลากหลายสอดคล้องกับความต้องการของตลาดและหุ้นที่ปรับตัวขึ้น